#### PROJEKTS

APSTIPRINĀTI

ar Daugavpils valstspilsētas pašvaldības domes

20\_\_.gada\_\_.\_\_\_\_\_ lēmumu Nr. \_\_\_

(prot. Nr.\_\_\_,\_\_\_.§)

**Daugavpils valstspilsētas pašvaldības domes 20\_\_.gada \_\_\_.\_\_\_\_\_\_ saistošie noteikumi Nr.\_\_\_ “Saistošie noteikumi par līdzfinansējumu Daugavpils pilsētas Bērnu un jauniešu centra “Jaunība” interešu izglītības programmās”**

*Izdoti saskaņā ar Pašvaldību likuma 44. panta otro daļu*

1. Saistošie noteikumi nosaka līdzfinansējuma apmēru un samaksas kārtību par interešu izglītības programmas apguvi Daugavpils valstspilsētas pašvaldības (turpmāk - pašvaldība) dibinātajā bērnu un jauniešu interešu izglītības iestādē “Daugavpils pilsētas Bērnu un jauniešu centrs “Jaunība”” (turpmāk – Iestāde).
2. Līdzfinansējumu maksā par šādu interešu izglītības programmu apguvi:
   1. par kultūrizglītības un vides interešu izglītības programmu apguvi – 5 *euro* mēnesī;
   2. par tehniskās jaunrades un sporta interešu izglītības programmu apguvi:
      1. pirmsskolas vecuma bērnam – 5 *euro* mēnesī;
      2. izglītojamajam vecumā no 7 līdz 25 gadiem – 10 *euro* mēnesī;
   3. par mūzikas studijas “Kredo” interešu izglītības programmu apguvi (individuālās mūzikas nodarbības):
      1. pirmsskolas vecuma bērnam – 5 *euro* mēnesī;
      2. izglītojamajam vecumā no 7 līdz 25 gadiem – 10 *euro* mēnesī.
3. Līdzfinansējumu maksā likumiskais pārstāvis, kura izglītojamais Iestādē apgūst līdzfinansējamo interešu izglītības programmu.
4. Pamatojoties uz izglītojamā likumiskā pārstāvja iesniegumu, no līdzfinansējuma maksas atbrīvo izglītojamo, kura deklarētā dzīvesvieta ir Daugavpils valstspilsētas administratīvajā teritorijā un:
   1. kurš apmeklē Iestādes brīvā laika klubu “Križi” (Poligona ielā 50, Daugavpilī), “Smaids” (Krustpils ielā 4, Daugavpilī), “Ruģeļi” (Gaismas ielā 9, Daugavpilī), “STARS” (Ventspils ielā 20, Daugavpilī), “Mezgls” (Smilšu ielā 92, Daugavpilī) vai “Grīva” (Komunālā ielā 2, Daugavpilī);
   2. kura ģimenei ir piešķirts trūcīgas vai maznodrošinātas mājsaimniecības statuss (par laika posmu, uz kuru mājsaimniecībai piešķirts trūcīgas vai maznodrošinātas mājsaimniecības statuss);
   3. kuram ir noteikta invaliditāte;
   4. kurš ir bārenis vai bez vecāku gādības palikušais bērns;
   5. kurš ir no daudzbērnu ģimenes.
5. Ja izglītojamais sakarā ar slimību nav apmeklējis nodarbības ilgāk par divām nedēļām, pamatojoties uz likumiskā pārstāvja iesniegumu un ārsta izziņu, par kavēto laika periodu līdzfinansējuma maksu neaprēķina.
6. Lēmumu par atbrīvojumu no līdzfinansējuma maksas, atvieglojumu piešķiršanu vai atteikumu Iestādes direktors pieņem desmit dienu laikā no attiecīgo dokumentu saņemšanas.
7. Līdzfinansējumu maksā, pamatojoties uz izrakstīto rēķinu.
8. Rēķinu par iepriekšējo mēnesi izraksta līdz kārtējā mēneša 15. datumam, un līdzfinansējumu par iepriekšējo mēnesi atbilstoši rēķinam maksā līdz kārtējā mēneša beigām.
9. Līdzfinansējuma maksu par visu mācību gadu var veikt avansā. Ja izglītojamais izstājas no Iestādes, avansā iemaksātais līdzfinansējums tiek atmaksāts likumiskajam pārstāvim.
10. Līdzfinansējuma izpildes kontroli organizē un nodrošina Iestādes direktors. Izglītojamo apmeklētības uzskaiti veic līdzfinansējamās interešu izglītības programmas pedagogs.
11. Iestādes direktora lēmumu vai faktisko rīcību var apstrīdēt pašvaldības iestādē “Daugavpils pilsētas Izglītības pārvalde”. Pašvaldības iestādes “Daugavpils pilsētas Izglītības pārvalde” lēmumu var pārsūdzēt Administratīvajā rajona tiesā Administratīvā procesa likuma noteiktajā kārtībā.
12. Līdzfinansējumu izlieto:
    1. mācību līdzekļu un aprīkojuma iegādei, atbilstoši interešu izglītības programmas specifikai;
    2. pedagogu atlīdzībai interešu izglītības programmās.
13. Atzīt par spēku zaudējušiem Daugavpils valstspilsētas pašvaldības domes 2022. gada 15. decembra saistošos noteikumus Nr. 33 “Saistošie noteikumi par līdzfinansējumu Daugavpils pilsētas Bērnu un jauniešu centra “Jaunība” interešu izglītības programmās” (Latvijas Vēstnesis, 2022., Nr. 251).

Daugavpils valstspilsētas pašvaldības domes priekšsēdētājs A.Elksniņš